OBRAZLOŽENJE

Uz Nacrt prijedloga zakona o izmjenama i dopunama Zakona o porezu na dohodak

Programom Vlade Republike Hrvatske za mandat 2020.-2024. su, između ostaloga, utvrđeni ciljevi koji se odnose na porezno rasterećenje građana radi povećanja raspoloživog dohotka, boljeg životnog standarda i rasta osobne potrošnje, te na administrativno, porezno i parafiskalno rasterećenje gospodarstva radi daljnjeg stvaranja poticajnog i konkurentnog poslovnog okruženja te poduzimanje mjere gospodarskog oporavka i poticaja razvoja industrije. Navedena rasterećenja bi se provela u petom krugu poreznog rasterećenja.

Jedna od mjera poreznog i administrativnog rasterećenja odnosi se i na izmjene i dopune Zakona o porezu na dohodak. Predmetnim izmjenama i dopunama Zakona između ostalog se predlaže snižavanje poreznih stopa s 24% na 20%, s 36% na 30% te s 12% na 10% koje se primjenjuju pri oporezivanju godišnjih i konačnih dohodaka te paušalnog oporezivanja djelatnosti.

Nacrt Zakona objavljen je na stranicama portala e-savjetovanje u razdoblju od 01. do 15. listopada 2020. godine. Rok se skraćuje iz razloga što bi se navedeni propis počeo primjenjivati od 1. siječnja 2021. odnosno kako bi se u što kraćem roku počelo primjenjivati porezno rasterećenje za poduzetnike i građane. Na taj način se na svakog građanina i poduzetnika, budući da je porezno razdoblje u pravilu izjednačeno s kalendarskom godinom, primjenjuje snižena stopa pri utvrđivanju godišnje porezne obveze te je ista transparentna i jasna, a sustav se dodatno ne komplicira zbog izračuna i primjene prosječne stope poreza.